Anno Domini millesimo quingentesimo vigesimo primo, et die ultima mensis aprilis, in Capitulo generali apud Cistercium celebrato, statuta sunt et diffinita quae sequuntur, sede ipsius monasterii vacante. ORATIONES 1.  Pro sanctissimo ac beatissimo domino nostro Leone divina Providentia Papa X, necnon pro Rmis in Christo dominis, S. R. E. cardinalibus, et maxime pro Rmo D. D. Julio, tituli S. Laurentii in Damaso, S. R. E. et vicecancellario, Ordinis amatore singulari, similiter et pro domino Augustino de Trivultiis, miseratione divina tituli S. Adriani S. R. E. cardinali, nostrique sacri Ordinis in Curia protectore benivolo, ac etiam, etc. 2.  Praeterea pro serenissimo … *etc.* 3.  Insuper pro burgensibus … etc. 4.  Ceterum pro pace … *etc.* 5.  Demum pro felicis … etc. [DIFFINITIONES GENERALES] 6.  Nos, Diffinitores Capituli generalis Ordinis Cisterciensis, notum facimus universis, quod in eodem generali Capitulo, die ultima aprilis anno Domini 1521 apud Cistercium, sede ipsius monasterii vacante, celebrato, facta fuit quaedam diffinitio, cuius tenior sequitur et est talis : Cum totus Ordo noster … *etc.* necnon in summa … (*locus vacuus*) pro resta computationum … etc. 7.  Nos, Diffinitores, *etc. ut supra*. Praesens generale Capitulum, nedum patrum clamoribus sed experientia cognoscens multorum Ordinis monasteriorum in utroque statu desolationem, volensque iuxta SS. D. N. domini Leonis divina Providentia Papae X et moderni rescriptum, ad ipsius generalis Capituli Diffinitores transmissum, atque iuxta litteras et iussiones RR. dominorum cardinalium, regum, reginarum, principum, principissarum, una voce multis patribus Ordinis factis ad ipsius Ordinis generalem reformationem viriliter et indissimulanter procedere, renovat in primis commissiones super huiusmodi reformationum arduo negotio superioribus annis concessas, iniungens omnibus Ordinis patribus abbatibus et eorum commissariis, quatinus omni dissimulatione postposita, visitent et reforment monasteria sibi commissa, ac vitia quae compererint debita animadversione, tam in capite quam in membris, corrigant, etiam per emissiones personarum Ordinis ad alia monasteria, et introductionem aliarum vitae et conversationis melioris, decernitque ut praecipiant abbatibus ad quorum monasteria tales male conversantes emittere decreverunt, teneantur ipsos recipere ad tempus eis praefixum sub poenis et censuris Ordinis, et etiam sub eidem poenis praecipiant abbatibus habentibus religiosos ad reformationem faciendum idoneos, quatinus tales ad certum tempus, reformationis faciendae gratia, ad reformanda monasteria ire, et in eisdem per tempus a dictis commissariis praescriptum manere permittant, non obstantibus quibuscumque diffinitionibus in contrarium editis. Quantum autem ad monasteria monialium praecipit idem generale Capitulum ut secundum tenorem capituli *Periculoso*, in Sexto, *de Statu regularium*, in singulis ipsarum monialium monasteriis easdem sub perpetua clausura manere compellant ; rebelles, si opus sit, per incarcerationem et translationem ad alia regularia monasteria, et per alias iuris et iustitiae vias debite corrigendo. Quod si aliquas sic emitti contigerit, compellantur, sicut de viris religiosis dictum est, tam abbatissae ad quarum monasteria transmittentur, quam abbatisae [abbatissae] a quibus religiosae sorores requirentur et transmissas recipere, et requisitas secundum dictorum visitatorum iudicium et discretionem ad tempus concedere, et ne labores et onera cedant in detrimentum ecclesiarum visitatorum praedictorum, expensae pro huiusmodi reformationibus factae, accepta nihilominus temporis opportunitate, per monasteria taliter visitata et reformata refundentur, permittit quoque dictum generale Capitulum ipsis visitatoribus ut vicinorum abbatum et personarum Ordinis ac saecularis brachii, ad praemissa exsequendum, invocare possint auxilium, consilium et favorem, in plenaria, etc. Datum, etc. [DIFFINITIONES] SPECIALES 8.  Ad tollendum favoris suspicionem, et ut circa omnes contributionum receptores servetur uniformitas, diffinit, ordinat et statuit praesens generale Capitulum, quatinus deinceps ipsi receptores in reddendis suis computationibus et subsidiorum sigillatim et per articulos, prout sigillatim et consequenter exposuerunt procedant, easdem pro loco et tempore annis singulis per codicillos computationum auditoribus praesentando. 9.  Quia constitit praesenti generali Capitulo abbatem de Caroliloco, s. th. pr., diligenter, prudenter et viriliter processisse in reformatione monasteriorum monialium Ordinis, in partibus Franciae et Picardiae situatorum, et maxime monasteriorum de Maloduno prope Pontisaram, de Lilio prope Meldunum, et de Sancto Anthonio prope Parisios, idem generale Capitulum approbat, confirmat et corroborat omnia et singula per eum facta, tam in dictis monasteriis, quam in aliis sibi commissis, visitando et reformando huiusmodi monasteria, tam quoad constitutiones et ordinationes clausurarum ibidem factas, conformiter ad capitulum *Periculoso, de Statu regularium*, in VI°, et secundum dispositionem aliorum monasteriorum reformatorum, quam similiter quoad translationes abbatissae et monialium dicti monasterii de Lilio, eumdem in visceribus charitatis monendo, et nihilominus eidem districtius iniungendo, quatinus tam sancto et laudabili proposito iugiter insistendo omnia praedicta per eum circa huiusmodi reformationes ordinata diligenter faciat observari, viriliter prosequendo et continuando bonam reformationem et disciplinae regularis observantiam in omnibus monasteriis utriusque sexus in dictis partibus Franciae et Picardiae situatis, iuxta tenorem commissionis eidem abbati novissime concessae, pro quibus reformationibus factis et posterum faciendis expensas factas et faciendas ex integro a monasteriis visitatis et reformatis recipiet, et ad hoc personas in dictis monasteriis praesidentes ac cellerarios et officiarios ac officiarias sub poenis et censuris Ordinis cogere poterit, in plenaria, etc. 10.  Ad idem, de abbate de Bonoradio, de his quae ex commissione domini de Claravalle fecit in visitatione et reformatione de Nigrolacu, eidem similiter iniungendo, quatinus iuxta formam eiusdem commissionis sibi datae, prosequatur in huiusmodi reformatione, non obstante frivola appellatione abbatis dicti monasterii de Nigrolacu, quae per arrestum Parlamenti Parisiensis declarata fuit nulla. 11.  Audita supplicatione abbatissae de Magraugia prope Friburgum, praesens generale Capitulum abbati de Monte Sanctae Mariae committit, quatinus ad providendum conscientiae, religiosum Ordinis probum, sufficientem et idoneum dictae abbatissae et suarum monialium, tam ad audiendas confessiones earum quam ad administrationem aliorum sacramentorum, cum potestate absolvendi eas in foro poenitentiae, et omnia alia faciendi quae communiter et regulariter in Ordine officium huiusmodi confessoratus concernunt, in plenaria, *etc.* 12.  Praesens generale Capitulum benigne et favorabiliter annuens, supplicationem sororis in Christo Annae de Preremond, abbatissae quondam monialium monasterii Magraugiae prope Friburgum, consideransque obedientiae suae promptitudinem, quam exhibuit deputatis ab Ordine visitatoribus et reformatoribus, talem ut pro liberiori et ampliori reformatione contenta fuerit proprio dicto monasterio et dignitati abbatiali cedere, retenta tamen moderata pensione sibi quoad vixerit duratura, fundata et percipienda annue super redditus bonis et proventibus eiusdem monasterii de Magraugia, prout legitime constat ex tenore dupli instrumenti pensionis huiusmodi, quapropter idem generale Capitulum dictum instrumentum memoratae pensionis, quae per multas et distinctas partes et articulos in eo specificatur secundum omnes suas huiusmodi partes et secundum omnem sui tenorem et formam, gratum habet, approbat, ratificat et confirmat in plenaria Ordinis potestate, praecipiendo modernae abbatissae eiusdem monasterii, necnon et singulis officialibus eiusdem, quatinus de anno in annum et de termino in terminum eidem sorori Annae suam huiusmodi pensionem ex integro persolvant et solvere procurent ; huius mandati executionem abbati de Monte S. Mariae committendo eadem Ordinis et Capituli generalis auctoritate. Datum, etc. 13.  Supplicatione abbatis de Moroliis audita, consideratisque laboribus, quos pro Ordine superioribus diebus assumpsit, quotidie assumit et per Dei gratiam assumpturus est, summae 26 libr. turon. suo monasterio impositam ad summa 13 libr. per praesentes reducit, ipsum ab omnibus gravaminibus, quantam ad medietatem dictae summae 26 libr. relevando, in plenaria, etc. 14.  Supplicationem commendatarii monasterii Insulae de Ré et conventus eiusdem monasterii similiter et devotionem populi eiusdem Insulae, praesens generale Capitulum attendens volensque eiusdem adiutorium impendi, committit abbatibus de Maceriis et de Moroliis, et eorum cuilibet in solidum, ut pensatis pensandis et inquisitionibus factis super utilitate aut damno dicti monasterii, permittet ut incolae dictae Insulae de Ré sacellum in territorio dicti monasterii construere possint, facta tamen ipsi monasterio debita recompensatione, aut census convenientis assignatione, cum auctoritate approbandi dationem seu arrentationem per ipsum commendatarium et eius conventum factam aut faciendam sive eam, si opus sit, reprobandi, in plenaria, etc. 15.  Praesens generale Capitulum alienationem terrarum, maresiorum sali faciendo aptorum, factam per nuper defunctum abbatem monasterii Gratiae B. M. de Charone et eius conventum, moleste admodum ferens tamquam ipsi monasterio nocuam et damnosam reprobat, cassat et annullat, praecipiendo abbati moderno eiusdem monasterii, ut ipsam alienationem retractet et nullum effectum sortiatur, iniungendo abbatibus de ipsum Gratia Dei, de Trizayo et de S. Leonardo, et eorum cuilibet, ut abbatem de Charone et eius conventum omni dissimulatione postposita ad praedictum tractatum retractandum, sub Ordinis censuris compellant, in plenaria, etc. 16.  Praesens generale Capitulum petitioni abbatis de Curia Dei libenter annuens, eidem concedit et permittit ut religiosum unum possit habere et tenere, studii causa, in civitate Aurelianensi, qui in facultate decretorum studeat, sic tamen quod per huiusmodi studentem in dicta Universitate non absolvetur a mittendo et manutenendo unum scolarem in collegio divi Bernardi Parisiensis. 17.  Praesens generale Capitulum laudans admodum et gratissimam habens diligentiam, quam dominus abbas Claraevallis exhibuit in legatione sibi novissime commissa ad sanctam Sedem Apostolicam, decernit eidem et agit pro huiusmodi assumptis laboribus immensas gratiarum actiones, ordinando ut salutares et utilissimae imo et necessariae expeditiones, per eum ab ipsa Sancta Sede obtentae, publicentur et singulis volentibus sub signo notariorum aut sigillo Diffinitorum dentur. 18.  Ad supplicationem abbatis de Monte S. Mariae, praesens generale Capitulum sibi ex gratia speciali et pro quanto salva regula et statutis Ordinis fieri potest, permittendo annuit ut frater Hugo Bressaut eiusdem monasterii Montis S. Mariae professus et eiusdem abbatis monachus, sub eiusdem abbatis sui beneplacito et voluntate, gaudere possit bonis sequentibus, videlicet camera una seu domo quam in praedicto monasterio aedificavit, necnon certis pratis et vineis, quae parentum suorum successione dicto suo monasterio obvenerunt, modo eiusdem bonis et obventionibus utatur legitime et ad honorem et utilitatem eiusdem monasterii de Monte S. Mariae et non alias. 19.  Nos, Diffinitores Capituli generalis, etc. Quia frater Iacobus Joly, abbas monasterii de Sigilleriis indiget testimonio nonnullarum personarum Ordinis, praesens generale Capitulum primo abbati, priori, procuratori et cellerario Ordinis per dictum abbatem super hoc requirendo committit, ut omnes et singulas eiusdem Ordinis regulares personas, quas ipse in testimonium accersiri seu conveniri fecerit, ad de his, super quibus interrogabuntur, perhibendum testimonium veritati, sub poenis et censuris Ordinis compellere possit, in plenaria, etc. 20.  Quia abbas de Recluso ad praesens generale Capitulum ad instantiam promotoris causarum Ordinis, ad abusibus in processu privationis seu depositionis fratris Guillemi [Guillelmi] Joly nuper abbatis monasterii de Sigilleriis, per ipsum perpetratis respondendum peremptorie et personnaliter [personaliter] citatus non venit, dictum generale Capitulum ipsum ad proximum generale Capitulum denuo peremptorie et personaliter citat, praesentis diffinitionis executionem primo Ordinis religioso committendo in plenaria, etc. 21.  Praesens generale Capitulum laudabiles Ordinis consuetudines in confirmandis diffinitionibus singulis annis factis, hactenus observatas insequendo, omnes et singulas diffinitiones in Capitulo anno novissime elapso factas et ab eodem emanatas, approbat, ratificat et confirmat in plenaria, etc. 22.  Abbatem de Ripatorio ob processum depositionis per eum contra fratrem Guillemum [Guillelmum] Joly, abbatem monasterii de Sigilleriis, factum, ad praesens generale Capitulum citatum et debite comparentem, ipsum generale Capitulum, considerata eius humilitate, qua petiit sibi ignosci quidquid excesserat, attentisque rationibus multis et potissimum quod in ipso processu nulla malivola intentione, sed potius quadam incauta simplicitate cognitus est processisse, ab omnibus adversus eum propositis obiectionibus misericorditer absolvit. 23.  Laudabilem fratris Iacobi Joly, abbatis de Sigilleriis, diligentiam, quam in praesentatione et exhibitione suae provisionis apostolicae de dicto monasterio de Sigilleriis, per resignationem fratris Guillelmi Joly, nuper ipsius monasterii abbatis, praesenti generali Capitulo adhibuit, dictum generale Capitulum grato animo suscipit, eumque statutis et diffinitionibus Ordinis satisfecisse decrevit. 24.  Visa supplicatione per abbatem de Ioyaco praesenti generali Capitulo porrecta, idem generale Capitulum post maturam deliberationem, eidem abbati annuit, permittit et concedit, ut monasterium suum totiens quotiens congruum sibi visum fuerit, in manibus Summi Pontificis, aut cuiuscumque alterius potestatem habentis, cum retentione pensionis, resignare possit, abbatibus de Caroliloco, de Prulliaco, de Vallelucenti et de Barbello, et cuilibet eorum committendo ut dictam resignationem seu cessionem admittere, eidemque gratiosam pensionem assignare et constituere possit, absque praeiudicio iurisdictionis et auctoritatis sui patris abbatis et Ordinis, in plenaria, *etc.* 25.  Praesens generale Capitulum attentius considerans magnas reparationes et restaurationes, quas facit et de die in diem facit in suo monasterio abbas de Alna in Leodio, eumdem absolvit usque ad triennium a solutione subsidii pro constructione ecclesiae seu templi collegii divi Bernardi Parisiensis, sibi et suo monasterio impositi et imponendi, quatinus et facilius et libentius aedificium solemne, quod in templo monasterii sui multis sumptibus inceptum est perficere possit. 26.  Visa supplicatione fratris Nicolai Besançon, religiosi de Cheminione, auditis similiter multis eiusdem fratris commendationibus et bonis super eius conversatione, studio et diligentia fide dignorum testimoniis, praesens generale Capitulum eidem fratri concedit et permittit, quatinus possit consequi gradus artium seu determinatoriatus in collegio divi Bernardi Parisiis, sic tamen quod cum ad actus dicti collegii eum ire contigerit, aut in aliis collegii locis cum ceteris studentibus convenerit, novissimum locum inter determinatores tenebit, quamdiu extra collegium permanserit, si vero in collegio post adeptum gradum permanserit, ceteros qui post eum dictum gradum adepti fuerint ordine praecedat ; mandat quoque praedictum Capitulum generale provisori eiusdem collegii, quatinus dictum fratrem Nicolaum de praedictis gaudere faciat, in plenaria, *etc.* 27.  Supplicationem abbatis de Strata s. th. pr., praesens generale Capitulum tamquam rationabilem suscipiens, eum pro praesenti anno a generalis Capituli assistentia benigniter absolvit, ac eidem iuxta dictae suae supplicationis tenorem concedit, ut monasterium suum iuxta Ordinis statuta resignare possit, sive in manibus romani Pontificis, sive alterius potestatem habentis, salva tamen sui patris abbatis iurisdictione, in plenaria, etc. 28.  Ad idem, quantum ad facultatem resignandi pro abbate de Caroliloco, s. th. pr. 29.  Ad idem, pro abbate de Loco Dei in Pontino, quantum ad facultatem resignandi. 30.  Ad idem, pro abbate de Ioyaco, quantum ad excusationem a Capitulo et resignandi facultatem. 31.  Praesens generale Capitulum, visis supplicationibus abbatis de Bonavalle in Pictavia, quibus monasterii sui varias afflictiones declarabat, eum ut facilius commendatario de Caduino et aliis adversariis resistere possit, absolvit a Capituli generalis frequentatione, a solutione collegii S. Bernardi Parisiis et a missione scolaris, donec ad pinguiorem fortunam devenerit, similiter decernit ut non compellatur hinc ad annum solutionem contributionum aut arreragiorum eorumdem, similiter nec ad solutionem subsidii per ultimum generale Capitulum super Ordinem et suo monasterio impositi. 32.  Praesens generale Capitulum, visa supplicatione religiosorum et conventus de Fontefrigido Narbonnensi, remittit contributiones suo monasterio impositas ad summa 22 libr. turon. absque eo quod per abbatem de Ardorello aut alium possint ad ulteriorem summam solvendum compelli, usque ad aliam dispositionem ipsius Capituli generalis. 33.  Praesens generale Capitulum libenter annuens atque consensum praebens supplicationi nobilis viri Galteri Van den Tympel, civis Lovaniensis, monasterii B. M. de Vineis apud Lovanium nuper constructi augmentatoris et dotatoris praecipui, supplicationibus quoque abbatum de Loco S. Bernardi et de Molinis attentius consideratis, ipsum inprimis praefatum Galterum et eius filios benefactorum Ordinis universi facit participes, regimen autem ipsius monasterii atque omnimodam dispositionem praedicto abbati de Loco S. Bernardi super Schaldim, de cuius zelo, scientia et circumspectione ad plenum confidit, tamquam patri abbati committit, usque ad alium Capituli generalis dispositionem, decernitque ut idem locus, si secundum diffinitionem anno praeterito editam exemptus sit constructus et dotatus, non prioratus sed abbatia vocetur et sit ; hortaturque idem generale Capitulum singulos Ordinis veros zelatores cunctosque Christi fideles, *quatinus ipsi* monasterio de Vineis manus adiutrices porrigant, retributionem a Domino percepturi, iniungit quoque dicto abbati de Loco S. Bernardi ut monasterium ipsum in verae religionis observantia secundum Ordinis statuta dirigere atque semper manutenere laboret, in plenaria, etc. 34.  Visis debitis informationibus super irreligiosa nimis et scandalosa conversatione fratris Iacobi Bouseau, monachi professi monasterii de Alna in Leodio, praesens generale Capitulum super eis habita maturiore deliberatione eumdem fratrem condemnat ad perpetuos carceres in eodem monasterio de Alna, ut ibidem in pane doloris et aqua tristitiae perpetuam peragat suorum demeritorum poenitentiam. 35.  Pensatis iniuriis prolatis per fratrem Nicolaum Bousson, monachum de Nigrolacu adversus abbatem de Bonoradio, praesens Capitulum generale praedictum fratrem ad certas poenas adiudicavit, eum inter cetera declarando ad officium prioratus quo fungebatur inhabilem. 36.  Praesens generale Capitulum auditis et perspectis calamitatibus quas in Frisia monasteria Ordinis patiuntur, et attentis similiter supplicationibus per abbatem de Ierusalem eidem generali Capitulo praesentatis, dictos abbates Frisiae hinc ad annum a solutione subsidii per novissimum generale Capitulum super Ordinem universum impositi, absolvit, sic tamen quod cum eis Dominus respirare dederit, et ad meliorem fortunam pervenerint, ipsum subsidium solvent, et ad ipsum solvendum per dictum abbatem de Salem compellantur, in plenaria, etc. TRACTATUUM CONFIRMATIONES 37.  Nos, Diffinitores, etc. abbatibus de Voto, s. th. pr., de Bonoportu et de Mortuomari, et eorum duobus simul, praesens generale Capitulum committit quatinus contractum passatum et initum inter venerabilem et dilectam abbatissam de Fonte Guerardi ex una, et nobilem ac consultissimum virum magistrum Guillelmum Maignart, regis consiliarium in curia Parlamenti Rothomagensis ex altera partibus, visitent, inquisitionem super commodo vel incommodo monasterii faciant, et ipsum contractum confirment vel infirment, et quod invenerint proximo generali Capitulo referant in plenaria, etc. 38.  Ad idem, quantum ad contractum seu tractatum initum et passatum inter abbatem et conventum de Vallibus Sernay et magistrum Ioannem Nery, curatum d’Orfin, cuius tractatus confirmatio aut infirmatio committitur abbatibus de Frigidomonte et de Caroliloco, s. th. pr., et de Regalimonte, ac cuilibet eorum in solidum. 39.  Contractum initum et passatum inter abbatem et conventum monasterii de Prulliaco et nobilem virum Michaelem de Poisieu, dominum de Valery et baillivum Senonensem, praesens generale Capitulum visis informationibus desuper factis, ipsum contractum approbat, ratificat et confirmat, adiecto tamen quod ipse dominus de Valery tenebitur tueri nemora et terras monasterii existentia iuxta terras dicto domino per ipsum monasterium concessas. Datum, etc. 40.  Abbatibus de Caroliloco, de Regalimonte, de Vallibus Sernay, et eorum cuilibet, praesens generale Capitulum committit, quatinus inquirant super utilitate monasterii de Maloduno, quantum ad contractum initum et passatum inter abbatissam et conventum dicti monasterii, et dominum Petrum Leonnet presbyterum, et quod eis visum fuerit proximo generali Capitulo referant. 41.  Domino abbati de Claravalle, praesens generale Capitulum committit, quatinus assumptis secum abbatibus de Rigniaco, de Longovado et de Lesinis, aut eorum altero, inquisitionem faciat super contractu passato et inito inter abbatem et conventum de Fonteneto, et Geraldum Chammeroys laboratorem, cum auctoritate approbandi vel reprobandi dictum contractum, et quod super hoc invenerint proximo Capitulo generali referant. 42.  Domino abbati de Pontigniaco et de Rigniaco, et eorum cuilibet, praesens generale Capitulum committit, quatinus inquisitione praevia confirment aut infirment tractatum factum inter abbatem et conventum de Quinciaco, et Stephanum Jamyn, vel referant, etc. Ad idem, de contractu inito cum habitantibus de Ballenode in grangia. 43.  Praesens generale Capitulum absolvit abbatem de Quinciaco et eius conventum a iuramento praestito in contractu inito super alienatione cuiusdam firmae, quae Brolium dicitur, iniungendo quatinus ipsum contractum retractet. 44.  Praesens generale Capitulum confirmat et approbat tractatum initum inter dominum abbatem de Pontigniaco et eius conventum ex una, et Ioannem et Andream Reynars fratres habitantes et residentes in loco qui dicitur Villiers la grange, iuxta tenorem dicti contractus, cui praesentes annectuntur, in plenaria, etc. 45.  Abbati de Rigniaco praesens generale Capitulum committit, quatinus inquisitionem debitam faciat super contractu alienationis seu arrentationis cuiusdam domus sitae in urbe Sancti Florentii, facto et passato inter dominum abbatem de Pontigniaco et conventum ex una parte, et dominum Petrum Chabrier presbyterum curatum de Jussi ex altera, et inquisitione facta proximo generali Capitulo referat. 46.  Praesens generale Capitulum audita supplicatione abbatis de Ripatorio committit domino abbati de Claravalle, abbatibus de Moris et de Bullencuria, et eorum duobus, quatinus contractum seu appunctuamentum initum et passatum inter dictum abbatem de Ripatorio et suum conventum ex una, et Ioannem Branche et consortes suos, videant, et inquisitione facta ipsum approbent vel reprobent, in plenaria, etc. 47.  Abbatibus de Ellancio et de Igniaco, et cuilibet eorum in solidum, praesens generale Capitulum committit, quatinus tractatum cui praesentes annectuntur, initum et passatum inter abbatem et conventum monasterii de Valle regis ex una, et Ioannem Champeaulx, colonum Remensem, partibus ex altera, diligenter examinent, et si facta diligenti inquisitione invenerint dictum tractatum cedere ad utilitatem dicti monasterii de Valle regis, confirment et approbent in plenaria, etc. CONFIRMATIONES ELECTIONUM 48.  Nos, Diffinitores, etc. electionem factam de persona fratris Petri Arrine ad abbatialem dignitatem monasterii de Gratia Dei in Pictavia, praesens generale Capitulum tamquam canonicam … approbet, *etc.* supplendo, *etc.* 49.  Ad idem, de electione facta de persona fratris Hylarii Capucii ad abbatialem dignitatem monasterii B. M. de Charone. 50.  Ad idem, quantum ad provisionem abbatis de Altasilva, iuxta tenorem et seriem instrumentorum, quibus annexa fuit ipsa confirmatio. COMMISSIONES 51.  Nos, Diffinitores, etc. Abbatibus de Frigidomonte et de Voto, s. th. pr., necnon abbati de Bellobecco, et eorum cuilibet in solidum, praesens generale Capitulum committit et districtius iniungit, quatinus monasterium de Fulcardimonte, quod a commendatario eiusdem gravissimis damnis affici dicitur, visitent et cuncta quae emendanda fuerint, tam circa administrationem ipsius commendatarii, quam circa religiosorum conversationem corrigere, emendare et reformare nullatenus dissimulent, in pleria [plenaria], *etc.* 52.  Iteratas et saepius auditas querimonias super inobedientia et conversatione abbatissae de Fonte Guerardi ac monialium eius, dolenter audiens, volensque earum saluti citius providere, ac longo tempore ex ipsis orta scandala prorsus extinguere, committit abbati de Voto, s. th. pr., et abbati de Mortuomari, et eorum cuilibet in solidum, et nihilominus eisdem iniungit, ut ad ipsum monasterium personaliter se transferant, et ibidem corrigant, instituant, destituant et reforment, quaecumque corrigenda, instituenda, destituenda et reformanda fuerint, insequendo regiam provisionem super hoc concessam, non obstantibus earum frivolis appellationibus, in plenaria, *etc.* 53.  Rebellionem sororis la Pelletière, monialis de Fonte Guerardi, quae, ut dicitur, relicto monasterio in saeculo non sine et suae animae periculo, et Ordinis universi dedecore ac populi scandalo moratur, praesens generale Capitulum reprimere volens, committit abbatibus de Voto, de Bonoportu, de Mortuomari, et eorum cuilibet, ut dictam sororem in aliquo monasterio monialium reformato sub perpetua clausura manere compellant, imponendo eidem poenitentiam suis demeritis correspondentem, in plenaria, *etc.* 54.  Quia praesenti generali Capitulo constat commissionem datam abbati de Monte S. Mariae pro levando subsidio in partibus Sabaudiae et aliis circumadiacentibus non fuisse executioni demandatam, idcirco praesens generale Capitulum dicto abbati de Monte S. Mariae committit ut secundum tenorem commissionis sibi a domino de Claravalle datae et concessae, ipsum subsidium levet et colligat, ac renuentes aut solutionem differentes sub censuris Ordinis ad ipsam solvendum compellant, in plenaria, *etc.* 55.  Ad idem, quantum ad commissionem per dominum abbatem de Claravalle pro levandis Ordinis contributionibus, eidem abbati de Monte S. Mariae datam et concessam. 56.  Audita supplicatione fratrum Ioannis Potebogne et Ludovici Unbert, professorum de Buxeria Andegavensi, Ordinis Cisterciensis, conformiter ad diffinitionem iam elapso novissime anno nuper expeditam, cupiens rursus eisdem religiosis de opportuno remedio providere, abbatibus de Claritate et de Ponte Oltrani, et culibet [cuilibet] eorum in solidum, praesens generale Capitulum committit auctoritatem compellendi commendatarium eiusdem monasterii ad recipiendum praedictos fratres et ad subveniendum eisdem de necessariis vitae iuxta status sui decentiam, et ibidem cum ceteris residendum, et simul ad cognoscendum et decidendum super causis, si quae contra eos fuerint per dictum commendatarium allegatae, additis, si opus sit, correctionibus et poenis iuxta casuum exigentiam ; quod si dicti commissarii compererint eosdem fratres esse merito a suo monasterio repellendos, iuxta Ordinis diffinitiones procedendo per dictos commendatarium et officiarios faciant eisdem fratribus, videlicet cuilibet eorum annis singulis de decem libris turon. sub poenis excommunicationis et aliis Ordinis censuris provideri, in plenaria, etc. 57.  Abbati de Caroliloco, s. th. pr., praesens generale Capitulum committit auctoritatem et plenum posse compellendi abbatem de Chalocheyo ad solvendum arreragia contributionum suarum de annis praeteritis, et simul ad ostendendum sibi quittantias, si quas habet, per quas constat de solutione earumdem, et de residuis praedictorum arreragiorum, et hoc in plenaria, etc. 58.  Praesens generale Capitulum visa supplicatione abbatissae et conventus de Vicinis, committit abbatibus de Curia Dei et de Eleemosina, et eorum cuilibet, quatinus se diligenter informent super quodam contractu inito et passato inter dictam abbatissam et eius conventum ex una, et venerabilem virum magistrum Franciscum Boyvin advocatum ex altera partibus, quantum ad alienationem perpetuam cuiusdam domus sitae in civitate Aurelianensi, et quod super hoc fecerint proximo in Capitulo generali referant, quatinus ipse contractus per ipsum secundum quod rationis fuerit, approbetur vel reprobetur, in plenaria, *etc.* REHABILITATIONES 59.  Ad instantiam abbatis de Curia Dei, praesens generale Capitulum rehabilitat sororem Mariam Bataille, religiosam monasterii de Vicinis in dioecesi Aurelianensi, quae aliquoties in contagium carnis lapsa est, puerperio inde bis secuto ; et quia praedicta soror poenitentiam pro dictis excessibus iniunctam devote adimplevit, et per longum tempus honeste postea conversata est, et adhuc conversatur ; idcirco generale Capitulum cum eadem misericorditer dispensando praesentium tenore, eamdem, ut dictum est, relevat et rehabilitat ad omnes gradus et officia, abbatiali etiam dignitate inclusa, in plenaria Ordinis potestate, omnibus et singulis Ordinis personis prohibendo, ne quoquomodo eam occasione praemissorum impetere seu deinceps factis vel verbis molestare praesumant. Datum, etc. 60.  Ad idem, pro rehabilitatione sororis Catherinae Rat, pro lapsu carnis, puerperio semel inde secuto. 61.  Ad idem, pro rehabilitatione fratris Nicolai Bousson, qui ob certa iniuriosa verba adversus abbatem de Bonoradio prolata, inhabilis declaratus fuerat, et nihilominus pluribus rationibus Capitulum ipsum moventibus ad omnes gradus et officia rehabilitatus fuit, etiam dignitate abbatiali inclusa. 62.  Ad idem, pro abbate de Caricampo, cui concessa fuit per Capitulum generale facultas absolvendi religiosos suos a quibuscumque casibus etiam generali Capitulo reservatis, similiter rehabilitandi dictos suos religiosos pro excessibus praeteritis. 63.  Ad idem, ad supplicationem abbatis de Caricampo pro fratre Ioanne Boutard, monasterii de Frigidomonte professo, qui bina vice fractis carceribus monasterium exivit, et per certum tempus extra ipsum monasterium per saeculum vagatus est, et per ipsum Capitulum generale ad omnes gradus et officia rehabilitatus est, etiam dignitate abbatiali inclusa. CONTUMACES 64.  Praesens generale Capitulum aegre ferens admodum tarditatem, imo potius inobedientiam et contumaciam nonnullarum Ordinis personarum, tam abbatum, abbatissarum, priorum, priorissarum, quam commendatariorum et aliarum quarumcumque personarum eiusdem Ordinis, in solvendis subsidiis et contributionibus ; ideo ex nunc declarat easdem personas, quae virtute commissionum super his praeteritis annis expeditarum per commissarios vel eorum substitutos, ad solvendum dicta subsidia vel contributiones, seu etiam earumdem arreragia debita, modo fuissent monitae, in easdem poenas et censuras incidisse, quas constat eisdem fuisse comminatas. Datum, etc. 65.  Contumax declaratur commendatarius de Boucquiano, qui non obstantibus monitionibus eidem per abbatem de Begario factis quantum ad solutionem subsidii novissimi, ipsum nihilominus solvere ac coram ipso commissario licet debite citatus comparere pertinaciter recusavit. IUDICES 66.  Praesens generale Capitulum committit abbatibus de Caroliloco, de Longovado et de Ripatorio, et eorum cuilibet in solidum, ut quascumque Ordinis personas aut loca, quae per testes aut alia instrumenta repererint obligari monasterio Claraevallis aut personis eiusdem compellant per omnes iuris et iustitiae vias, ad dictas summas integre persolvendum, similiter si aliquae lites acciderint inter personas dicti monasterii de Claravalle et aliis personas Ordinis, ipsas decidant et terminent, in plenaria, *etc.* 67.  Ad idem, pro abbate de Caroliloco, committitur abbatibus de Frigidomonte, de Regalimonte et de Barbello, et cuilibet eorum in solidum. 68.  Committit praesens generale Capitulum abbati de Roseriis, s. th. pr., et de Charitate, et eorum cuilibet, ut compellant abbatem de Aceyo ad recipiendum fratrem Odonem Devers, religiosum dicti monasterii, insequendo diffinitionem anno praeterito super hoc factam vel ad dandam eidem summam decem librarum turon. sicut in pleno diffinitorio facturum promisit. SUFFRAGIA 69.  Diffinitores Capituli generalis Ordinis Cisterciensis, Reverendo in Christo patri ac domino, domino episcopo Lexoviensi supplex ac devotum bonorum spiritualium communitatis nostrae suffragium. Quamquam divinae legis testimonio … *etc. ut in forma consueta*, ad instantiam abbatis de Caroliloco, s. th. pr., eidem Paternitati vestrae omnium bonorum spiritualium, videlicet… concedimus participationem … Datum, etc. 70.  Ad idem, de honorabilibus et scientificis viris magistris Ioanne de Baulat, Iacobo Rivirier et Sanxio Hebrard, in Parlamento Tolosano regis consiliariis. 71.  Ad idem, pro nobili viro magistro Francisco de Molins, regio institutori atque magno elemosinario, et abbate Sancti Maximini prope Aurelianum, ad instantiam domini abbatis de Moroliis. 72.  Ad idem, pro nobili viro Ludovico de Ruffineau et Maria Darcon eius uxore, domino de Borruysseauz. 73.  Ad idem, pro nobili viro Ioanne de Labregeman, eiusdem loci domino, et generosa domina Renata Suriete eius uxore. 74.  Ad idem, pro nobili viro Carolo du Bouchet, domino de Saincte Gemme, et Margarita du Puymonte, eius uxore. 75.  Ad idem, pro nobili viro magistro Ioanne de Corbie, castelleti Parisiensis greffario, eiusque uxori. 76.  Ad idem, pro domino Baylivo Meldensi, qui ad reformationem Lilii tamquam verus zelator Ordinis et amator adiutorium impendit non modicum. 77.  Ad idem, pro illustrissimo principe domino marchione Brandeburgensi, benefactore monasterii de Pelisio in Ungaria. 78.  Ad idem, pro domino comite de Pondevaux, marescallo Burgundiae, et nobili eius coniuge, benefactoribus monasterii de Aceyo. 79.  Ad idem, pro nobili viro Ioanne Vyxe et eius uxore, ad instantiam domini abbatis de Morimundo. EXCUSATIONUM ABBATUM 80.  Praesens generale Capitulum excusat ab assistentia eiusdem abbatem de Strata, s. th. pr., attento ipsius gravi senio, pensatisque variis ipsius infirmitatibus, permittitque eidem ut suos religiosos ab omnibus casibus absolvere possit, atque indulgentiarum eidem Capitulo generali concessarum facere participes in plenaria, *etc.* 81.  Ad idem, quantum ad abbatem de Alna in Leodio. 82.  Ad idem, excusat abbatem de Loco Dei in Pontino. 83.  Ad idem, excusatur abbas de Loco Sancti Bernardi, cum auctoritate absolvendi suos religiosos, ut supra. 84.  Ad idem, excusatur abbas de Claromarisco ab hoc generali Capitulo, cum auctoritate absolvendi suos religiosos, ut supra. 85.  Ad idem, excusatur abbas de Bonoportu a praesenti generali Capitulo, permittendo eidem ut suos religiosos possit absolvere. 86.  Ad idem, excusatur abbas de Forda in Anglia, s. th. pr., cum auctoritate absolvendi suos, ut supra. 87.  Ad idem, excusatur abbas de Noa ab hoc praesenti generali Capitulo, cum auctoritate absolvendi suos, ut supra. * * * 88.  Quia propter agendorum multiplicitatem, *etc. ut in anno* 1506, n° 30. * * * 89. *Epistola Capituli ad cardinalem protectorem.* Reverendissime in Christo pater et domine semper colendissime, post humiles commendationes, his diebus apud Cistercium congregati, laeti profecto audivimus dominum abbatem Claraevallis, qui nuper in Curia romana oratoris officio pro Ordine nostro fungebatur narrantem, quanta humanitate Reverendissima vestra Dominatio eum susceperat, quanta diligentia Ordinis nostri sollicitaverit negotia, utilitatem procuraverit et libertatem, qua etiam benignitate dignatus fuistis ipsum dominum abbatem Claraevallis Sanctitati SS. D. N. praesentare, ipsiusque SS. D. N. interpellare clementiam. Ex his certe relationibus omnes et merito alacriores et laetiores facti, orationes pro SS. D. N., Vestra Reverendissima Dominatione, vestra prosperitate, per universum Ordinem nostrum statuimus devotius fieri. Nulla fuerat a multis annis tantae exultationis congregatio, nisi heri inopinata mors optimi patris nostri domini abbatis Cistercii ipsa die nobis nuntiata fuisset ; sic Reverendissime Domine, luctus interrupit consolationem, exultationem perturbavit, votis nostris statueramus praedictum dominum abbatem Claraevallis iterum ad romanam Curiam oratorem mittere vestrae Dominationi nedum gratiarum actiones, sed beneficiorum nobis concessorum vices rependere, impedivit tamen pro nunc legationem ipsam tam subita mutatio, imo et mutationis tam frequentis dolorosa consideratio et Cisterciensis ecclesiae damnosa viduatio. Rogamus igitur, obsecramus, obtestamur et precamur Reverendissimam Paternitatem vestram, dignetur nos, attenta rerum perturbatione pro nunc excusatos habere atque supportatos ; speramus enim, vestro interveniente patrocinio, reflorebit nostrae religionis respublica resonabitque, nam divino munere et multorum fratrum in unum congregatorum orationibus, ut credimus, factum est, quod nobis apud Cistercium pro generali Capitulo nostro celebrando convenientibus elegerunt abbatem et pastorem Rmum dominum et patrem, fratrem Guillelmum Le Faulconnier, s. th. pr., virum auctoritate, litteris et sanctimonia spectabilem et conspicuum, quem speramus nostrae ecclesiae Cisterciensi sed et Ordini nostro universo non mediocriter profuturum. Supplicamus igitur V. D. Rmae ut in confirmatione electionis praefatae monasterium Cisterciense ac universa nostra religio vos sentiat, ut solita est, benivolum pariter et beneficum ; non erit profecto ipse dominus electus vestrorum immemor beneficiorum, nec ipsa religio. Valeat Reverendissima Dominatio vestra semper felix et laeta. Datum in diffinitorio nostro apud Cistercium die ultima mensis aprilis anno, etc. Subscriptio : Eminentissimae R. D. V. humiles oratores, Diffinitores Capituli generalis Cisterciensis Ordinis. Superscriptio : Reverendissimo Domino Augustino de Trivulciis miseratione divina tituli Sancti Adriani Sanctae Romanae Ecclesiae cardinali, atque Cisterciensis Ordinis protectori benevolentissimo. 